Henriette Schønberg Erken

Maren Caroline Henriette Schønberg Erken (født 6. november 1866 i Kristiania, død 22. oktober 1953 i Vang (Hamar)) var en norsk husholdningslærer og kokebokforfatter.


== Familie ==

Hun var datter av medisinprofessor Edvard Schønberg (1831–1905) og Olivia Christiane Antoinette Fangen (1838–1913). Faren var ekspert på fødselsvitenskap og jobbet ved Fødselsstiftelsen i Kristiania. Mora var prestedatter fra Biri. I vennekretsen var  Suzannah og Henrik Ibsen.
Henriette giftet seg i 1901 med rittmester Albert Leonard Erken (1852–1916), sønn av kjøpmann Josef Leonard Erken (1826–97) og Anne Johanne Hansen (1826–93).I familien hennes var det mange andre kokebokforfattere. Henriettes to søstre Mathilde Schønberg (1869–1923) og Valborg Schønberg Jacobsen (1873–1931) utga også kokebøker, i likhet med hennes egen datter Lillemor Erken (1906–62).


== Karriere ==
Hun jobbet først som vikar ved Christiane Bonnevies husholdningsskole i Kristiania, der hennes søster Wilhelmine (1864–1936) hadde vært med siden etableringen i 1889, og senere ble bestyrer. Henriette fikk fast jobb i 1893. 
I 1895 utkom hennes Kogebog for skole og hjem. Denne boken utga hun sammen med en av sine vikarlærere, den danskfødte legen Caroline Steen (1854–1935), som i 1898 ble den åttende kvinnen i Norge som tok medisinsk embetseksamen. Boken vektla ernæring (næringsinnhold), og ble av enkelte kritikere oppfattet som for teoretisk. Fra 1897 skrev hun fast i det nystartede kvinnebladet Urd. Hennes bidrag til Urd bestod for det meste i oppskrifter. Henriette Schønberg Erken holdt kurs i husøkonomi for Norsk Kvindesagsforening og tok selv videreutdanning ved Statens kursus for skolekjøkkenlærerinner. Hun besøkte også Berlin, og mottok diplom fra Edinburgh School of Cookery i 1898.
Henriette Schønberg giftet seg i 1891 med Albert Leonard Erken. Ekteparet bosatte seg først i Levanger. I 1908 flyttet de til Vang, der de bodde på Dystingbo gård ved Ridabu. Der etablerte hun Dystingbo husstellsskole, og senere lærerinneskole. På nabogården hadde kokebokforfatteren Hanna Winsnes vært prestefrue på 1800-tallet, og det var Henriette Schønberg Erken som i 1939 fikk satt opp en statue av Winsnes utenfor Toneheim folkehøgskole. I 1914 utga hun Stor kokebok for større og mindre husholdninger. I 1951 hadde denne kokeboken utkommet i tjue opplag og solgt 230 000 eksemplarer. Hun mottok Kongens fortjenstmedalje i gull i 1916. I 1924 ble kurset hennes utvidet til en to-årig skole. Samme år ble Schønberg Erken, som var medlem av Bondepartiet, den første kvinnen som ble nominert som kandidat for  dette partiet ved et stortingsvalg (på 7.-plass). I 1927 la hun ned skolen. Hun fortsatte imidlertid å holde foredrag, ofte gjennom Norges husmorforbund, som hadde blitt etablert i 1915.


== Utmerkelser ==
Kongens fortjenstmedalje i gull 1916


== Bibliografi ==


==== Om Henriette Schønberg Erken ====
Maria Berg Reinertsen: Henriette Schønberg Erken : en norgeshistorie sett fra kjøkkenbenken (2013) ISBN 9788202366094


==== Av Henriette Schønberg Erken ====
Flere av hennes bøker er digitalisert av Nasjonalbiblioteket, og kan leses (med norsk IP-adresse) på nettstedet nb.no.
1895 – Kogebog for skole og hjem. Med den danske lege Caroline Steen (1854–1935), og fra 14. utgave i 1924 med legen Andreas Martinius Tanberg (1873–1968)
1903/1904 – Kogebog I og II
1904 – Opskrifter for brød, kager, puddinger
1905 – Kogebog for sparsommelige husmødre i by og bygd
1905 – Levningers anvendelse. Samt lidt om opbevaring og hermetisk nedlægning
1908 – Hjemme-bakning og husmor-vink m.m.
1914 – Billig mat
1914 – Stor kokebok for større og mindre husholdninger
1918 – Sylting uten eller med lite sukker
1922 – Tante Marie's kokebok (71 oppskrifter med bruk av margarinmerket «Mono» fra O. Mustad & Søn)
1923 (ca.) – Opskrifter med Sun-maid Rosiner, Hamar
1924 – Royal Koke- og bakebok. Opskrifter for matlavning og bakning
1926 (ca.) Kake- og Dessert Opskrifter
1926 – Syltning. Grønnsakers opbevaring. Vegetar-retter
1928 – Opskrifter på fiskeretter og bakverk
1928 – Oppskrifter på forskjellige retter, kaker, supper etc av rismel, Moss
1928 – Melk og osteretter
1930 – «Gullmerket» husholdningsbok. Bakeopskrifter, matopskrifter. Råd og vink for hjemmet
1931 – Liten kokebok
1931 – Makrell- og andre fiskeretter
1932 – Dietkost og barneernæring
1933 – Bruk melk til alle måltider. Opskrifter til melk- og osteretter, Skien
1933 – Melk- og ostopskrifter (med Biørn og Torkildsen)
1934/1935 Litt av hvert om melvarer (med M. Bjørn)
1936 – Alltid sund og frisk. Hermetisk fiskemat gir styrke og helse, Stavanger. Med G. Lunde
1935-1940 – Kjøkkenalmanakk
1939 – Trygg kost for norske hjem (med Carl Schiøtz)
1940 – Steking og baking uten eller med lite smør og fint hvetemel
1941 – God, billig dagskost. Maten vår idag


== Referanser ==


== Eksterne lenker ==
Om Henriette Schønberg Erken, fra Norsk biografisk leksikon